Sigurd Agersnap (SF), 2023-02-21:
Tak for ordet.
I SF er vi rigtig glade for borgerforslag, det er vi generelt; de er en berigelse for demokratiet, og det er en berigelse, at spørgsmål kan diskuteres her i salen, uden at initiativet behøver at komme fra os politikere.
Det sætter vi altid pris på.
Men den her gang må jeg indrømme, at vi er særlig glade for at behandle netop det her borgerforslag.
Vi mener, at det principielt er rigtigt, at vi får en demokratisk debat om implikationerne af den momspligt, som Skattestyrelsen med et nyt styresignal vil indføre.
Det spørgsmål skal ikke bare behandles som et ændret styresignal i en styrelse, men det fortjener en ordentlig diskussion, også i Folketinget.
Derfor støtter vi, at vi med dette beslutningsforslag får den diskussion.
Vi skal fra politisk hold gøre alt, hvad vi kan, for at styrke folkesundheden og forebyggelsen af bl.a. livsstilssygdomme.
Det ligger i SF's dna, at vi tror på forebyggelse; at vi med en tidlig indsats kan undgå, at problemer opstår, uanset om det er i forhold til ordentlige normeringer i daginstitutionerne, en tidlig indsats mod mistrivsel i skolen eller en rabat på idræts-, motions- og sportstilbud, som holder os aktive og modvirker sygdomme og skavanker.
Af samme årsag ønsker vi ikke, at momspligten medfører færre idræts- og motionstilbud i danskernes hverdag.
Her er vi helt enige med stillerne af borgerforslaget i intentionerne.
Det er grupper, hvor ikke alle har råd til træning, hvis undervisningen pålægges 25 pct. moms, for det vil unægtelig hæve prisen, og det er også grupper, hvor nogle vil vælge træningen fra.
Skatteministeriets vurdering er så, at EU-dommen er klar og tydelig, og selvfølgelig skal vi have en dansk momspraksis, som er i overensstemmelse med EU-retten.
Jeg har ligesom den tidligere ordfører for Venstre heller ikke hørt jurister, der udtaler sig i uoverensstemmelse hermed.
Vi har haft en bred fortolkning af undervisningsformål, som kunne fritages for moms.
Men det skal heller ikke gøre, at formålet, som vi her i salen alle gerne vil støtte, som jeg hører det, nemlig at man får rørt sig, kan gå til yoga, crossfit eller musikundervisning, uden at det koster en formue, går tabt.
Derfor håber vi i SF, at regeringen vil behandle dette spørgsmål som en reel diskussion i Folketinget og som et reelt lovforslag vedrørende styresignalet.
Så kan vi få en diskussion af, hvordan vi kan minimumsimplementere momspligten, men vi kan også indgå i en forhandlingsproces, i forhold til hvordan vi håndterer provenuet fra momsen.
Skatteministeriet forventer et provenu for statskassen på 140 mio. kr. efter den såkaldte ændrede adfærd, og de penge mener vi skal bruges på, at det ikke bliver markant dyrere for danskerne at dyrke motion eller at have holdundervisning, og at der ikke kommer markant færre tilbud.
Der er flere muligheder for, hvordan man gør det konkret, og det er vi helt åbne for at drøfte, men vi mener, at vi også bør have den drøftelse i Folketinget.
Sådan en forhandling mener vi også er ret og rimelig, når man ændrer en praksis, som har eksisteret i, nu vil jeg sige rigtig mange år – hr. Hans Kristian Skibby sagde tidligere mere end 50 år – og som har vidtrækkende konsekvenser for branchen.
Derfor håber vi meget i SF, at regeringen vil indkalde til en parlamentarisk lovbehandling af momspålæggelsen på undervisning, når man har fået alle høringssvar og har fået drøftet styresignalet.
Men vi kan ikke støtte borgerforslaget, som det ligger her, fordi vi selvfølgelig er nødt til at have en momspraksis, som følger EU-dommene, i Danmark.